section_heading: Akupunktura grada
paragraph_text: Akupunktura grada/ City Acupuncture je prvi projekt Društva arhitekata Zagreba koji je dobio podršku iz Europskog fonda Kultura 2007-2013. Cilj Akupunkture grada bio je kroz niz malih i preciznih intervencija u gradskim četvrtima poboljšati kvalitetu urbanog života, povećati socijalnu koheziju lokalne zajednice i ojačati identitet četvrti i njihovu vidljivost u gradu. Kao koordinatori projekta DAZ djeluje u suradnji s partnerima: Public Room Sarajevo, Public Room Skopje, Kulturni front iz Beograda, pridruženi partner Društvo arhitekata Splita. Projekt se provodio kroz dvije godine (od lipnja 2012. do svibnja 2014.) u pet gradova partnera. Na samom završetku projekta Društvo arhitekata Zagreba organiziralo je regionalnu konferenciju - Forum Akupunkture grada s temom “Nove prakse za urbani (re)dizajn” – zamišljenu kao platformu za upoznavanje i razmjenu iskustava novih kulturnih, socijalnih i političkih urbanih praksi, s naglaskom na participativne metode promišljanja i razvoja zajedničkih, odnosno javnih prostora i neposredne okoline. Forum je uključivao prezentacije i propitivanja različitih metodologija koje se sustavno koriste u brojnim gradovima na regionalnoj i europskoj razini, a postale su provjereni i snažni instrumenti u poboljšanju kvalitete urbanog života i povećanju socijalne kohezije.